Kittilässä on selvitelty tapausta, jossa väärä auto joutui vahingossa hajottamolle. Auton omistaja Oiva Honkanen (92) ja rovaniemeläinen metallinkierrätysyritys ovat pääsemässä farssissa sopuratkaisuun. Yritys on toimittanut Honkaselle tämän menettämää Saab 99 -henkilöautoa vastaavan samanmerkkisen ja samanikäisen ajoneuvon. Osapuolet vielä keskustelevat auton luovutukseen liittyvistä yksityiskohdista. Honkanen ei ole uuteen ajopeliinsä täysin tyytyväinen.

Honkasen pihamaalle ajettiin sunnuntaina kermanruskea neliovinen Saab 900, vuosimallia -86. Mies kiertelee, katselee ja koputtaa, tutkii tarkasti. Tuulilasin alaosassa on laidasta laitaan menevä halkeama.

- Tuostahan ei tule muuta kuin sanomista. Vaihtaa se pitää.

Oivaa huolestuttaa myös renkaiden kunto. Häntä kuitenkin rauhoittaa se, että romufirma on luvannut lähettää uudet. Ottavat Oivan entisestä. Ovat säästyneet ehjinä.

- Eihän tämä sen veroinen ole kuin oli se minun auto. Sen ottaisin, jos se tässä rinnalla olisi ja saisi tähän tuoda muitakin, hän tuumailee.

Romumiesten käsiin Honkasen pihamaalta joutui talon ykkösauto, kun romuttamolle oli menossa takapihalta varaosiksi hankittu kakkosauto. Nosturin kouraan ja rekan lavalle lennähti autotallin edestä harmaa metallivärinen ja kaksiovinen Saab 99, vuosimallia -95.

Ei voi todeksi uskoa

Honkaset vieläkin siunailevat sattunutta.

- Eihän tätä voi todeksi uskoa. Sodassakin sattui kaikenlaista, mutta ei tällaista.

- Meni siinä mulla ja vaimolla ainakin kaksi unetonta yötä, ennenkuin rupesimme tajuamaan, mitä oli tapahtunut, Oiva tuumailee.

- Kyllä me näimme ikkunasta, kun se romukuormuri tuli, mutta sitä me emme nähneet, millaisen kuorman kanssa se meiltä lähti. Myöhemmin hoksimme, että voi rietas; ne veivät meiltä auton.

Honkanen kertoo, että joku oli kirkolla kuormaan kurkannut ja oli siellä nähnyt heidänkin auton.

- Ihan oli siellä lits läts.

Sopuisasti ja yhteisymmärryksessä

Oiva Honkanen on sovinnollinen mies. Joku olisi ryhtynyt käräjöimään.

- Kyllä asioita pitää osata sopiakin. Ja jos kummallakin osapuolella on neuvottelutaitoa, niin sehän onnistuu, hän sanoo.

- Poika on hoidellut tätä asiaa, mutta maanantaina olin minäkin puheissa sinne firmaan. Soittivat sieltä ja kysyivät mielipidettä.

Honkanen ja autossa erehtynyt metallinkierrättämö ovat sopineet siitä, että korvaus-Saabia voidaan korjauttaa firman piikkiin. Auto on heinäkuussa katsastettu, mutta Honkanen aikoo katsastaa sen uudelleen ja antaa ennen sitä oman huoltomiehensä tarkastaa auton.

- Vasta sitten tämä asia on selvä, hän sanoo ja lisää, että melkoinen farssihan tämä on.